# Kizzy Crawford

Kizzy Crawford (Oxford, 1996ko apirilaren 25a), Kizzy mononimoz ere ezaguna, barbadostar jatorriko galestar egile abeslaria eta gitarra-jotzailea da. Ingelesez eta galesez abesten du, iturri herrikoiak zein modernoak erabiliz.

## Bizitza

Kizzy Oxforden (Ingalaterra) jaio zen, baina 1999an gurasoak dibortziatu zirenean, Aberaeronera eta geroago Llandeilora joan zen amarekin, ahizparekin eta aitona-amonekin bizitzera, Merthyr Tydfilen finkatu aurretik. Aitaren familia Barbadoskoa da jatorriz eta 1950eko hamarkadan Readingera etorri zen. Kizzyk galestartzat du bere burua, baina barbadostar ondarea ere garrantzitsua da berarentzat.
Familiako bost seme-alabetatik zaharrena da. Haren ahizpa Eädyth Crawford ere abeslaria da.
26 urte zituela, autismoa diagnostikatu zioten.

## Musikari ibilbidea

2012an Arts Connecten egile abeslarien saria irabazi zuen eta Starling singlea grabatu zuen. 2013ko abuztuan The Starling abestu zuen BBC Radio Wales kateko Bethan Elfyn saioan. 2013an zehar, Galesko telebista- eta irratsaio askotan agertu zen eta hainbat ekitalditan parte hartu zuen, hala nola Focus Wales, Sŵn, Green Man musikaldia, Festival No 6 eta Galesko Eisteddfod Nazionala.
2014an, BDi Music diskoetxearekin kontratua sinatu zuen.
2014ko Sei Nazioen Txapelketan Calon Lân abestu zuen.
2014ko irailaren 20an Golden Brown eta Calon Lân abestu zituen BBC Radio 4ko Saturday Live saioan. Urte hartan WOMEXen, Blissfieldsen, Hay Festivalen eta Cheltenhamgo Jazzaldian parte hartu zuen.
2016an, bere abestietako hainbat WJEC A Level Music Syllabusko parte izateko hautatu zituzten. Geroago Crawford gonbidatu zuten BBC Radio 4ko Woman's Hour saioan parte hartzera.
2017an, BBC National Orchestra of Walesekin jo zuen Cambridgeko Folk Musikaldian eta bigarren mailako paper bat lortu zuen Keeping Faith telesailean.
2018an, Freestyle Records diskoetxearekin kontratua sinatu zuen, eta hurrengo urtean The Way I Dream diskoa kaleratu zuen.
2019ko irailean, Crawfordek Calon Lân abestu zuen Eädyth ahizparekin batera, Merthyr Tydfilen egindako Yes Cymru kanpainiako mitin batean, Galesen independentzia sustatuz.

## Diskografia

* The Starling (2013)
* Temporary Zone (2013)
* Golden Brown (2014)
* Shout Out / Yr Alwad (2015)
* Pili Pala (2015)
* Imago (2015)
* Birdsong / Can Yr Adar (2018)
* The Way I Dream (2019)
* Rhydd (2021)

## Erreferentziak

* ↑ (Ingelesez) «Biography» Kizzy (Noiz kontsultatua: 2024-10-12).
* ↑ (Ingelesez) Bevan, Nathan. «Welsh singer racially abused at Laugharne festival» Wales Online 2014-05-11 (Noiz kontsultatua: 2024-10-12).
* 1 2 (Ingelesez) Smith, Mark. «Young singer Kizzy Crawford, from Merthyr Tydfil, wins Arts Connect Original Singer-Songwriter prize» Wales Online 2013-01-24 (Noiz kontsultatua: 2024-10-12).
* ↑ (Ingelesez) «Kizzy Crawford: Autism and Me» BBC Radio Wales 2021-01-17 (Noiz kontsultatua: 2024-10-12).
* ↑ (Galeseraz) «Noson Lawen Ers 1982» S4C (Noiz kontsultatua: 2024-10-12).
* ↑ (Galeseraz) «Kizzy Crawford - Tyfu Lan» BBC 2013-05-29 (Noiz kontsultatua: 2024-10-12).
* ↑ (Ingelesez) «Kizzy Crawford» BDi Music (Noiz kontsultatua: 2024-10-12).
* ↑ (Ingelesez) «Kizzy» BBC Wales 2014-01-27 (Noiz kontsultatua: 2024-10-12).
* ↑ (Ingelesez) «Abergavenny Food Festival» BBC Radio 4 2014-09-20 (Noiz kontsultatua: 2024-10-12).
* ↑ (Ingelesez) «Kizzy Crawford» BBC (Noiz kontsultatua: 2024-10-12).
* ↑ (Ingelesez) «Kizzy Crawford, Online harassment, Young women not going to university» BBC 2016-09-12 (Noiz kontsultatua: 2024-10-12).
* ↑ (Ingelesez) «Cambridge Folk» FATEA 2017-07-27 (Noiz kontsultatua: 2024-10-12).
* ↑ (Ingelesez) «Keeping Faith. Episode 6» BBC 2018-08-16 (Noiz kontsultatua: 2024-10-12).
* ↑ (Ingelesez) «Progression. Kizzy Crawford» Freestyle Records (Noiz kontsultatua: 2024-10-12).
* ↑ (Ingelesez) «Welsh independence rally in Merthyr Tydfil draws thousands» BBC News 2019-09-07 (Noiz kontsultatua: 2024-10-12).